Zagreb, 10. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Maje Kuhar, predsjednice Državne komisije za kontrolu postupaka javne nabave (u daljem tekstu: DKOM),** na 148. sjednici, održanoj 10. studenoga 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnice Maje Kuhar, predsjednice DKOM-a, neće se pokrenuti, jer se nakon zaprimljenog očitovanja u odnosu na njezino članstvo u političkoj stranci, navodi prijave ukazuju neosnovanim i nevjerodostojnim, slijedom čega nisu utvrđene okolnosti koje bi upućivale da je dužnosnica u obnašanju navedene dužnosti povrijedila neku od odredbi ZSSI-a.**

Obrazloženje

U Povjerenstvu je dana 12. studenoga 2020. pod brojem 711-U-365-P-24/21-01-3 zaprimljena neanonimna prijava mogućeg sukoba interesa podnesena protiv dužnosnice Maje Kuhar, predsjednice DKOM-a, **povodom koje se vodi predmet** P-24/21.

U prijavi se u bitnome navodi da dužnosnica Maja Kuhar, sukladno odredbi članka 10. Zakona o Državnoj komisiji za kontrolu postupaka javne nabave („Narodne novine“, broj 18/13., 127/13., 74/14. i 98/19.), kojom su propisane zapreke za imenovanje članova DKOM-a, nije mogla biti imenovana na dužnost predsjednice DKOM-a, obzirom da je članica političke stranke Hrvatska demokratska zajednica (u daljnjem tekstu: HDZ).

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 41. ZSSI-a propisano je da su predsjednik, zamjenici i članovi DKOM-a dužnosnici u smislu navedenog Zakona, stoga je i dužnosnica Maja Kuhar povodom obnašanja dužnosti predsjednika DKOM-a obvezna postupati sukladno odredbama ZSSI-a.

Povjerenstvo je u svrhu ocjene vjerodostojnosti i osnovanosti navoda neanonimne prijave, dopisom Broj: 711-I-1-292-P-24/21-02-17 od 9. veljače 2021. zatražilo očitovanje od HDZ-a na okolnost je li dužnosnica Maja Kuhar bila članica HDZ-a i u kojem je vremenskom razdoblju to bila.

U dopisu HDZ-a, URBROJ: 08-21/92 od 22. veljače 2021., navodi se kako navedena dužnosnica nije, niti je bila članica te političke stranke. U izvješću o imovinskom stanju koje je 31. srpnja 2019. podnijela Povjerenstvu povodom stupanja na dužnost predsjednice DKOM-a, dužnosnica je također navela da nije član političke stranke.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je temeljem navedene zakonske ovlasti utvrdilo sadržaj obrasca izvješća o imovinskom stanju na 79. sjednici, održanoj 31. prosinca 2014. Odluka je objavljena u „Narodnim novinama“ broj 4/15.

U propisanom obrascu predviđena je rubrika „Stranačka pripadnost“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, dužnosnik, ukoliko je član neke političke stranke, odabirom iz padajućeg izbornika u navedenoj rubrici u kojoj se unose podatci o općim informacijama navodi i podatak je li član političke stranke kao i naziv političke stranke.

Člankom 10. Zakona o Državnoj komisiji za kontrolu postupaka javne nabave propisano je da član DKOM-a ne smije biti član političke stranke za vrijeme trajanja njegova mandata.

Kako iz dopisa HDZ-a proizlazi da dužnosnica nije bila, niti jest članica HDZ-a, te se u prijavi ne navode druge okolnosti koje bi upućivale da je dužnosnica u obnašanju dužnosti predsjednice DKOM-a u konkretnoj situaciji bila u sukobu interesa niti da je došlo do moguće povrede neke od odredbi ZSSI-a, Povjerenstvo ocjenjuje navode prijave neosnovanim i nevjerodostojnim te se postupak protiv dužnosnice neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Maja Kuhar, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana